În cadrul obiectivului nr. 1, „Promovarea sănătății, prevenirea bolilor și favorizarea unor medii propice pentru un stil de viață sănătos”, UE a oferit o finanțare totală de 11 097 241,78 EUR pentru 11 organizații neguvernamentale (ONG-uri), o acțiune comună, o organizație internațională, încă două acțiuni și 10 contracte de servicii. Cele 11 ONG-uri au prezentat propuneri pentru un acord de grant specific (AGS) în temeiul unui acord cadru de parteneriat semnat în 2017. Acțiunea comună sprijină schimbul de bune practici în ceea ce privește punerea în aplicare a Directivei privind produsele din tutun (2014/40/UE) și actele de punere în aplicare și actele delegate referitoare la legislația privind țigaretele electronice.

În cadrul obiectivului nr. 2, „Protejarea cetățenilor Uniunii de amenințările transfrontaliere grave la adresa sănătății”, UE a oferit o finanțare totală de 3 933 955,42 EUR pentru patru proiecte care se axează pe îmbunătățirea accesului la vaccinare și a ratei de vaccinare. Unul dintre proiecte este IMMUNION (Improving IMMunisation cooperation in the European UNION – Îmbunătățirea cooperării în materie de imunizare în Uniunea Europeană), care se axează pe creșterea ratei de vaccinare și, prin urmare, face parte din răspunsul la Recomandarea Consiliului din 2018 privind vaccinarea, adăugând totodată valoare inițiativelor UE și naționale, în special coaliției pentru vaccinare.

În cadrul obiectivului nr. 3, „Contribuția la sisteme de sănătate inovatoare, eficiente și sustenabile”, UE a oferit o finanțare totală de 31 850 207,93 EUR pentru sprijinirea funcționării unei ONG (Health Action International) și pentru mai multe acțiuni de stimulare a sistemelor de sănătate inovatoare, eficiente și sustenabile. O acțiune comună a vizat schimbul și punerea în aplicare a celor mai bune practici în domeniul sănătății mintale, cu un accent deosebit pe prevenirea sinuciderii și reforma serviciilor de sănătate mintală. În plus, a fost lansată o acțiune comună intitulată „Către spațiul european al datelor medicale” (TEHDAS – Towards the European Health Data Space) pentru a contribui la crearea unui spațiu european al datelor privind sănătatea – un progres important în ceea ce privește schimbul de date privind sănătatea. O subvenție directă a fost acordată Directoratului European pentru Calitatea Medicamentelor și Asistenței Medicale pentru a-l ajuta să stabilească standarde de calitate și materiale de referință armonizate pentru substanțele de origine biologică, în conformitate cu inițiativele UE privind protecția animalelor.

În cadrul obiectivului nr. 4, „Facilitarea accesului la asistență medicală mai bună și mai sigură pentru cetățenii Uniunii”, UE a oferit o cofinanțare totală de 7 710 843,21 EUR pentru a sprijini trei ONG-uri care contribuie la obiectivele UE în materie de sănătate, pentru a finanța conferința organizată de președinție pe tema „Disponibilitatea și accesibilitatea, inclusiv financiară, a medicamentelor și a dispozitivelor medicale”, organizată în timpul președinției portugheze a Consiliului Uniunii Europene, precum și pentru a finanța contracte de servicii.

Cheltuielile totale pentru activitățile intersectoriale legate de toate obiectivele, inclusiv acțiunea comună de sprijinire a punctelor focale naționale ale programului, premiul UE pentru sănătate din 2020, activitățile de comunicare, tehnologia informației și comunicațiilor (TIC) și experții evaluatori, au fost de 13 595 548,80 EUR.

Comisia și Agenția Executivă pentru Consumatori, Sănătate, Agricultură și Alimente (Chafea) s-au asigurat de faptul că rezultatele programului au fost făcute publice pe scară largă prin activități adecvate de comunicare. Aceste activități s-au axat pe principalele priorități de comunicare indicate de Direcția Generală Sănătate și Siguranță Alimentară (DG SANTE) din cadrul Comisiei – de exemplu, vaccinarea, COVID-19, promovarea unui stil de viață sănătos, forța de muncă din domeniul sănătății, evaluarea tehnologiilor medicale și sănătatea digitală. Au fost organizate activități promoționale în cooperare cu rețeaua punctelor focale naționale (PFN), inclusiv două zile de informare sub formă de seminare online pentru a promova oportunitățile de finanțare disponibile în cadrul PAL 2020.

2. REALIZĂRILE ANULUI

PAL 2020 a abordat în mod cuprinzător cele patru obiective specifice ale programului.

În cadrul obiectivului nr. 1, „Promovarea sănătății, prevenirea bolilor și favorizarea unor medii propice pentru un stil de viață sănătos”, a fost lansată o acțiune comună privind controlul tutunului (JATC2) pentru a facilita schimbul de bune practici între statele membre, îmbunătățind astfel punerea în aplicare a Directivei privind produsele din tutun și a actelor de punere în aplicare și a actelor delegate referitoare la reglementarea țigaretelor electronice. Unul dintre obiectivele JATC2 este de a asigura o mai mare coerență în aplicarea directivei și, astfel, de a asigura o piață unică echitabilă pentru produsele din tutun și produsele conexe, cu un accent deosebit pe supravegherea pieței și pe asigurarea respectării legislației. Acesta va evalua cadrul juridic existent pentru publicitatea la tutun și publicitatea produselor emergente.

Printre ONG-urile care au primit un grant de funcționare s-a numărat și Association of European Cancer Leagues (ECL – Asociația Ligilor Europene de Luptă împotriva Cancerului), o platformă unică ce reunește diverse ligi de luptă împotriva cancerului care își desfășoară activitatea la nivel regional, național și internațional pentru a realiza o Europă fără cancer. ECL sprijină ligile de luptă împotriva cancerului în ceea ce privește punerea în aplicare a Recomandării Consiliului privind depistarea cancerului, reunindu-le în același timp pentru a pleda în favoarea accesului egal la tratament, sprijin și reabilitare pentru pacienții bolnavi de cancer. În cele din urmă, ECL pledează pentru ca Ghidul european pentru îmbunătățirea calității în ceea ce privește combaterea cancerului să fie mai bine stabilit și luat în considerare în planurile naționale de combatere a cancerului. Implicarea activă a ECL în lupta împotriva cancerului a fost extrem de importantă, în special în cazul strategiei farmaceutice a UE, cu privire la care ECL a emis un document de poziție, împărtășindu-și opiniile și consolidând abordarea propusă, centrată pe pacient. Această implicare este, de asemenea, legată de punerea în aplicare a planului european de luptă împotriva cancerului.

În cadrul obiectivului nr. 2, „Protejarea cetățenilor Uniunii de amenințările transfrontaliere grave la adresa sănătății”, au fost finanțate trei proiecte de stimulare a creșterii ratei vaccinării. Proiectele RISE-Vac, ImmuHubs și ActToVAx4NAM Increased Access To Vaccination for Newly Arrived Migrants (Creșterea accesului la vaccinare pentru migranții nou-sosiți) au scopul de a spori accesul la vaccinare pentru grupurile defavorizate, izolate și greu accesibile și pentru migranții nou-sosiți (adoptând o abordare care ține seama de toate etapele vieții). În special, ActToVAx4Nam vizează exclusiv migranții nou-sosiți – în țările de primă linie, de tranzit și de destinație – și urmărește să asigure un acces echitabil la vaccinare.

În cadrul obiectivului nr. 3, „Contribuția la sisteme de sănătate inovatoare, eficiente și sustenabile”, Chafea a lansat un contract de servicii pentru furnizarea de lucrări comune de evaluare a tehnologiilor medicale (ETM) pentru a sprijini continuarea cooperării UE în domeniul ETM. Acest serviciu va aborda aspectele metodologice existente pentru a promova activitatea comună în domeniul ETM, sprijinind, în același timp, cooperarea UE în domeniul ETM după încheierea acțiunii comune EUnetHTA. Prin urmare, acesta va oferi o contribuție relevantă la elaborarea unui nou cadru juridic privind ETM. Având în vedere că Regulamentul (UE) 2021/2282 privind ETM a intrat în vigoare în ianuarie 2022 și va deveni aplicabil în ianuarie 2025, se preconizează că acest contract de servicii va sprijini în mod activ punerea în aplicare a noului regulament, care se află în prezent în faza de pregătire.

În special, contractul de servicii va conduce la:

·dezvoltarea în continuare a metodologiei ETM care trebuie aplicată la efectuarea evaluărilor clinice comune și a consultărilor științifice comune. Acesta va aborda domeniile în care există încă opinii divergente, în vederea elaborării în continuare a metodologiei pentru activitățile comune și a facilitării ajungerii la o abordare comună atunci când se desfășoară evaluări clinice comune și consultări științifice comune;

·finalizarea a opt consultări științifice comune paralele pentru medicamente sau a cel puțin șase consultări științifice comune, permițând continuarea unuia dintre cele mai de succes produse ale acțiunii comune EUnetHTA;

·finalizarea a două evaluări clinice comune pentru medicamente și a patru evaluări clinice comune/evaluări clinice pentru dispozitive medicale, dacă este posibil, dar, în orice caz, cel puțin o evaluare clinică comună pentru medicamente și două evaluări clinice comune/evaluări clinice pentru dispozitive medicale;

·coordonarea activităților comune menționate anterior, inclusiv interacțiunea cu reprezentanții părților interesate (pacienți, profesioniști din domeniul sănătății, industrie), mediul academic, organizațiile UE și internaționale relevante și inițiativele în domeniul ETM.

În cadrul obiectivului nr. 4, „Facilitarea accesului la asistență medicală mai bună și mai sigură pentru cetățenii Uniunii”, a fost lansat un studiu în sprijinul evaluării impactului pentru revizuirea Directivei 2002/98/CE privind securitatea și calitatea sângelui uman și a componentelor sanguine și a Directivei 2004/23/CE privind securitatea și calitatea țesuturilor și a celulelor umane, precum și a actelor de punere în aplicare a acestor două directive. Durata contractului a fost de nouă luni și a ajutat Comisia să elaboreze o evaluare a impactului în sprijinul propunerii sale de modificare a legislației UE existente privind sângele, țesuturile și celulele.

Obiectivele specifice sunt următoarele: